Je Guatiers d’Arlay, diz Forestiers, fai savoir à touz... que je suis hons lieges de main à noble baron mons. Jehan de Chalon, seignour d’Arlay, et hay repris de luy en fié liege tout quanque je hai en heritaige et en conquises, faites et à faire, sauz son fié façant et sauf ce que je tieng d’autrui en fié. Et tieng encour de lui en fié lige le mès es enfanz Guillemin Dou Pin, d’Arlay, qui par es enfanz Bertoiat, d’Arlay, louquel maix je hai conquis par le lous doudit mons. Jehan et de mons. Guion de Trenay, qui de lui le tenoit en fié. Et est encour à savoir que je ne puis ne doy riens conquerir sus mondit signour ne sus ses homes, ce n’est par son lous. En tesmoignaige de ceste chose, je hai mis mon sael pendant en cest lettres, ensamble le sael de honeste persone mons. Guillaumes, dyen de Lons. Faites et données le mardi après la saint Hylayre, l’an Nostre Signour corrant par mil doux cenz et huictante et trois.